Mai tants sco oz

Da Bernard Cathomas

Mo anc 0,46% da la populaziun svizra declera il rumantsch sco il meglier linguatg. In’unda da schoc è ida tras la Rumantschia e da tuttas sorts interpretaziuns èn vegnidas dadas. Tgi vesa il rumantsch grischun sco culpa da quest desaster, tgi vul uss laschar murir il rumantsch en dignitad, tgi smirveglia che las stentas da tuttas varts per rinforzar il rumantsch n’han purtà nagin fritg; auters prendan questas cifras per dar cun il pugn sin maisa e far valair ils dretgs, tscherts sa legran forsa zuppadamain ch’il rumantsch va finalmain a fin.

En realitad n’è la chaussa insumma betg dramatica. Ins savess pretender che anc mai hajan tantas persunas discurrì uschè savens ed uschè bain rumantsch sco oz. Il servetsch da perscrutaziun da la Societad Svizra da Radio e Televisiun SSR eruescha cun metodas scientificas regularmain ils sequents resultats: En il territori grischun (senza las valladas talianas) inclus la regiun fin al Lai Rivaun (Walensee) e fin Buchs SG chapeschan 102’000 persunas rumantsch, passa 70’000 discurran regularmain ina da las variantas rumantschas e quasi 50’000 decleran il rumantsch sco lingua materna. Includan ins l’entira Svizra, arrivan ins a cifras anc pli autas.

Ils Rumantschs san bain tudestg. Per cuntanscher quai sa dain nus gronda fadia en scola ed en la pratica. Quai è bun uschia. San ils blers meglier tudestg che rumantsch? Quai è grev da dir. Sch’ins guarda forsa mo sin l’ortografia u sin la segirtad grammaticala u sin ils pleds a disposiziun tut tenor tematica po quai constar. La finala succeda la scolaziun per gronda part en tudestg e la vita da lavur pretenda savens tudestg. Lain esser cuntents che nus savain bain tudestg.

Era tar quels che san bain tudestg sentan ins per regla dentant – per cletg e fortuna – ch’els han anc in autra lingua en il chau, en il cor ed en bucca. Savair meglier tudestg excluda betg dad er savair endretg rumantsch. Meglier ch’ils Rumantschs san tudestg, tant pli segir sa decleran els Rumantschs. Sentiments d’inferiuradad han surtut quellas e quels che crain da na savair bain avunda tudestg. E per tema ch’ils uffants emprendian betg bain avunda tudestg tramettan geniturs rumantschs gugent lur uffants en scolettas e scolas tudestgas. Che quai na faschess absolutamain betg basegn cumprovan millis Rumantschs che vegnan da scolettas e scolas rumantschas e na ston betg sa vargugnar cun lur tudestg.

Tge linguatg san ins il meglier? Tgenin sai jau meglier? Tgenin san noss scrivents che han dà durant decennis scola en regiuns tudestgas il meglier? Las cifras da l’Uffizi federal da statistica laschan supponer che bleras persunas che discurran in stupent rumantsch han inditgà il tudestg sco meglier linguatg. Tge vul quai dir, savair il meglier in linguatg, sch’ins sa plirs pli u main bain? Savair è ina chaussa dal chau. Lingua dentant è era emoziun, cor. Tgi che sa plirs linguatgs dovra mintgin en situaziun spezialas. Ed en questas situaziuns po mintgamai in auter linguatg esser il meglier.

La dumonda da l’Uffizi federal da statistica è nunpussaivla per persunas vairamain bilings. Facticamain discriminescha ella nus. Nus avain dus linguatgs principals. Pretender da sa decider per in sco il meglier, pretenda da renunziar sin l’auter ch’ins sa era bain ed en tschertas situaziuns forsa schizunt il meglier. Pretender ina tala resposta vul dir, snegar quai ch’ins promova dapi onns en l’entira Svizra: Che tuts sappian almain dus linguatgs.

La Rumantschia è la suletta cuminanza en Svizra, nua che quai è realisà. Questa qualificaziun na laschain nus betg prender da dumondas inadequatas d’in uffizi federal.